Snin qabel Yorgen Fenech jgħaddi ġuri Għad baqa' snin sakemm eventwalment jinbeda l-ġuri ta' Yorgen Fenech, l-allegat mandant tal-qtil ta' Daphne Caruana Galizia. Dan qalu d-Deputat Nazzjonali l-Avukat Jason Azzopardi f'risposta għar-rikors miftuħ fil-konfront tiegħu minn Fenech b'rabta ma' kummenti ppubblikati fuq il-midja soċjali. Azzopardi qal li l-proċess qabel ma jinbeda l-ġuri jaf idum bejn sentejn u erba' snin. Fir-rikors miftuħ kontra Azzopardi Fenech qal li posts ippubblikati minn Azzopardi fuq il-midja soċjali qed jippreġudikawlu d-dritt għal smigħ xieraq. L-avukati ta' Fenech qal li waħda mill-posts, fil-forma ta' re-share ta' post ta' iben Caruana Galizia, Matthew Caruana Galizia, tagħmel lil Fenech jidher daqslikieku diġà nstab ħati tal-qtil ta' Caruana Galizia. Fenech qal li din il-post hija waħda fost diversi oħrajn li nkitbu, jew ġew shared minn Azzopardi u li qed jinfluwenzaw l-opinjoni tal-pubbliku.